แห่พักหนี้ดี1เดือน6.5แสนราย
แห่พักหนี้ดีเดือนเดียวกระฉูด 6.51 แสนราย
11 มิ.ย. 2555

แห่พักหนี้ดีเดือนเดียวกระฉูด 6.51 แสนราย 
นายทนุศักดิ์ เล็กอุทัย รมช.คลัง เปิดเผยว่า การพักหนี้ให้กับลูกหนี้ดีวงเงินไม่เกิน 5 แสนบาท กับธนาคารของรัฐ 4 แห่ง ที่เปิดให้ลงทะเบียนมาตั้งแต่วันที่ 2 พ.ค. 2555 ในช่วง 1 เดือนที่ผ่านมา มีลูกหนี้ธนาคารรัฐมาลงทะเบียนแล้วกว่า 6.51 แสนราย คิดเป็น 17.33% ของลูกหนี้ที่เข้าข่ายทั้งหมด 3.75 ล้านราย หรือคิดเป็นมูลหนี้ 7.5 หมื่นล้านบาท หรือประมาณ 16.35% จากมูลหนี้เป้าหมาย 4.59 แสนล้านบาท  
ลูกหนี้ที่ขอเข้าร่วมโครงการพักหนี้ดีส่วนใหญ่ 90% เลือกแนวทางพักเงินต้นและดอกเบี้ย 3% ส่วนอีก 10% เลือกแนวทางลดดอกเบี้ยแต่ไม่พักเงินต้น โดยมีลูกหนี้ประมาณ 3.87 หมื่นราย มูลหนี้กว่า 4,200 ล้านบาท แจ้งความประสงค์ว่าไม่ขอเข้าร่วมโครงการ เนื่องจากเหลือมูลค่าหนี้น้อย จึงต้องการปิดบัญชีและต้องการไถ่ถอนทรัพย์สินคืน 
อย่างไรก็ตาม ตัวเลขของลูกหนี้ที่เข้าร่วมโครงการพักหนี้ดีส่วนใหญ่จะเป็นลูกหนี้จากธนาคารเพื่อการเกษตรและสหกรณ์การเกษตร (ธ.ก.ส.) ถึง 6.48 แสนราย จากจำนวนลูกค้าจาก ธ.ก.ส. เข้าข่ายพักหนี้ดีมีถึง 2.94 ล้านราย 
ทั้งนี้ เป็นที่น่าสังเกตว่าของธนาคารออมสินที่มีลูกหนี้เข้าข่าย 8 แสนรายนั้น มีลูกค้าแจ้งเข้าร่วมโครงการไม่ถึง 1,000 ราย ขณะที่ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่มีลูกค้าเข้าข่ายพักหนี้ดี 7,781 ราย นั้นมีลูกหนี้แจ้งเข้าร่วมโครงการกว่า 1,000 รายแล้ว 
ด้านธนาคารอิสลามที่มีลูกค้าเข้าข่าย 3,538 ราย แจ้งพักหนี้ดีแล้ว 124 ราย เนื่องจากธนาคารอิสลามไม่สามารถให้ลูกหนี้เลือกพักชำระเงินต้นและขยายระยะเวลาชำระหนี้ไปอีก 3 ปีได้ เพราะติดเงื่อนของหลักชาริอะห์ในเรื่องของสัญญาซื้อขายที่มีกำหนดเวลาชัดเจน 
นายทนุศักดิ์ กล่าวว่า เมื่อเห็นตัวเลขของแต่ละธนาคาร ก็ตั้งข้อสงสัยและติดใจว่า ทำไมของธนาคารออมสินตัวเลขออกมาน้อยมาก ทั้งๆ ที่โครงการนี้เป็นโครงการที่ดี และธนาคารออมสินมีลูกค้าที่เข้าข่ายเป็นอันดับ 2 รองจาก ธ.ก.ส. 
“มองว่าประชาชนอยากเข้าร่วมโครงการ รัฐบาลออกโครงการมาเพื่อช่วยประชาชนและคาดว่าการประหยัดดอกเบี้ยของประชาชน จะช่วยเพิ่มอำนาจการใช้จ่ายและกระตุ้นเศรษฐกิจ” นายทนุศักดิ์ กล่าว